ตลท.ปฏิวัติระบบซื้อขาย
รื้อเกณฑ์18ข้อใช้ก.ค.55พัฒนาทัดเทียมสากล/ลดเสี่ยงลูกค้า
21 ส.ค. 2554

รื้อเกณฑ์18ข้อใช้ก.ค.55พัฒนาทัดเทียมสากล/ลดเสี่ยงลูกค้า
ตลท.แก้เกณฑ์ซื้อขายตรวจสอบเผยแพร่ข้อมูล ทั้งหมด 18 ข้อ รองรับระบบไอทีใหม่เริ่มใช้ ก.ค. 2555 หวังเทียบชั้นมาตรฐานสากล เพิ่มโอกาสในการลงทุน ลดความเสี่ยง
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ขณะนี้ ตลท.กำลังปรับปรุงเกณฑ์ทั้งหมด 18 ข้อ ซึ่งทั้งหมดเกี่ยวกับระบบการซื้อขาย ระบบตรวจสอบการซื้อขายหลักทรัพย์ และระบบการเผยแพร่ข้อมูล เพื่อให้สอดคล้องกับระบบการซื้อขายสากลตามแผนงานแม่บทการพัฒนาไอที (ไอทีมาสเตอร์แพลน) ซึ่งเกณฑ์และระบบทั้งหมดจะเริ่มใช้ในเดือน ก.ค. 2555 
“เหตุที่ต้องแก้ไข เพราะที่ผ่านมา ตลท.เป็นผู้พัฒนาระบบเองและหลายเกณฑ์มีลักษณะเฉพาะเกินไป อีกทั้งใช้มานานกว่า 20 ปี จึงควรเปลี่ยนให้เข้ากับสถานการณ์ปัจจุบันและหลักสากล เพื่อเพิ่มประสิทธิภาพและความสามารถในการแข่งขัน รวมถึงโอกาสทางธุรกิจให้ลูกค้าและโบรกเกอร์ ขณะเดียวกันจะช่วยเพิ่มสภาพคล่องให้กับตลาดหุ้นโดยรวมทำให้ตลาดหุ้นไทยสามารถเชื่อมต่อกับตลาดหุ้นอื่นได้ง่าย 
ส่วนตัวอย่างเกณฑ์ที่แก้ไขได้แก่ 1.กรอบราคาขึ้นลงสูงสุด (ซิลลิง) และต่ำสุด (ฟลอร์) ของหุ้นที่เข้าซื้อขายในตลาดหลักทรัพย์ วันแรกสามารถขึ้น-ลงสูงสุดเท่ากัน 300% จากเดิมซิลลิง 300% แต่ฟลอร์ 50% 
2.การเพิ่มเกณฑ์การส่งคำสั่งซื้อขาย (มาร์เก็ต ออร์เดอร์) ในส่วนคำสั่งที่ไม่ได้มีการระบุราคา อีก 2 ข้อ ทำให้ได้ราคาดีที่สุด เพื่อเป็นทางเลือกและลดความเสี่ยงให้ทั้งลูกค้าและโบรกเกอร์
3.การแก้ไขวิธีคำนวณราคาเปิดปิดประจำวันให้สะท้อนราคาหุ้นที่แท้จริงมากขึ้น และ 4.การแก้ไขการปรับลดราคาและลดจำนวนการซื้อขายหุ้น โดยไม่ต้องไปเข้าคิวส่งคำสั่งใหม่เหมือนปัจจุบัน ยกเว้น กรณีที่จะเพิ่มราคาและเพิ่มจำนวนหุ้นเท่านั้นที่ต้องไปต่อคิวใหม่ เพื่อไม่ต้องการให้นักลงทุนเสียโอกาสในการลงทุน
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัท หลักทรัพย์ (บล.) ดีบีเอส วิคเคอร์ส (ประเทศไทย) และนายกสมาคมบริษัทหลักทรัพย์ กล่าวว่า สมาชิกได้คุยเรื่องระบบกับ ตลท.ส่วนใหญ่เห็นด้วยกับการพัฒนาระบบซื้อขายใหม่ทำให้มีประสิทธิภาพมากขึ้นและสะดวกต่อการออกสินค้าใหม่ต่างๆ ได้รวดเร็วขึ้น 
นอกจากนั้น ทำให้โบรกเกอร์แต่ละแห่งตื่นตัวในการปรับตัว หาพันธมิตรและเชื่อมต่อการบริการจัดการสำหรับการซื้อขายในกลุ่มประเทศอาเซียน (อาเซียนลิงก์เกต) ที่จะเกิดขึ้นในไตรมาสแรก ปี 2555